Diari Oficial de la Generalitat Valenciana


Sumari del DOGV 2970, del 14-04-1997 (1997/6858)

RESOLUCIÓ de 25 de març de 1997, de la Direcció General d'Ordenació i Innovació Educativa¡ Política Lingüística, per la qual s'estableix el procediment per a l'autorització i es dicten instruccions per al funcionament durant el curs 1997/98 dels programes de diversificació curricular en els centres que imparteixen el segon cicle d'Educació Secundària Obligatòria.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2970

Data del DOGV
:   14-04-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/6858


Data del document
:   25-03-1997

Organisme emissor
:   Conselleria de Cultura, Educació i Ciència

Tipus de document
:   Resolució

Correcció d'errades

RESOLUCIÓ de 25 de març de 1997, de la Direcció General d'Ordenació i Innovació Educativa i Política Lingüística, per la qual s'estableix el procediment per a l'autorització i es dicten instruccions per al funcionament durant el curs 1997/98 dels programes de diversificació curricular en els centres que imparteixen el segon cicle d'Educació Secundària Obligatòria.  
La Llei Orgànica 1/1990, de 3 d'octubre, d'Ordenació General del Sistema Educatiu assenyala, en l'article 23, la possibilitat que, per a determinats alumnes majors de 16 anys, es puguen establir diversificacions del currículum, de manera que els objectius de l'Educació Secundària Obligatòria i, per tant, el títol corresponent, puguen ser aconseguits mitjançant una metodologia específica i a través de continguts i d'àrees diferents a aquelles que estan establides amb caràcter general.  
En el desplegament d'aquesta Llei, el Decret 47/1992, de 30 de març, pel qual s'estableix el currículum de l'Educació Secundària Obligatòria a la Comunitat Valenciana, en l'article 15, fixa les condicions generals en què poden aplicar-se les diversificacions, i per això la Conselleria de Cultura, Educació i Ciència dictarà disposicions per a orientar la realització dels programes de diversificació curricular.  
L'Ordre de 22 d'abril de 1994 (DOGV del 25 de maig) regula els programes de diversificació curricular en Educació Secundària Obligatòria, durant el període d'implantació anticipada de l'etapa. L'apartat catorze disposa que els programes podran establir-se en els centres que tinguen l'autorització de la Direcció General d'Ordenació i Innovació Educativa i Política Lingüística.  
Per això, els centres hauran d'enviar les sol·licituds durant el mes d'abril de l'any en què vulguen iniciar el programa a la corresponent direcció territorial de Cultura i Educació, que haurà de trametre-les, adjuntant l'informe corresponent, abans del 30 de maig a la Direcció General d'Ordenació i Innovació Educativa i Política Lingüística.   
Per tant, en virtut de la disposició final primera de l'Ordre de 22 d'abril de 1994, que autoritza la Direcció General d'Ordenació i Innovació Educativa a dictar les instruccions oportunes per al correcte desenvolupament i aplicació de l'ordre esmentada, resolc:  
Determinar el procediment per a l'autorització i dictar instruccions per al funcionament dels programes de diversificació curricular durant el curs 1997/98.  
Procediment per a l'autorització dels programes de diversificació curricular  
Primer. Sol·licitud  
A) Centres que ja estan impartint programes de diversificació curricular.  
1. Els centres que ja estan impartint programes de diversificació curricular, autoritzats per la Resolució de 2 de juliol de 1996 de la Direcció General d'Ordenació i Innovació Educativa i Política Lingüística, que figuren en l'annex I, continuaran desenvolupant el programa, en tant que s'ajusten als requisits establits en l'Ordre de 22 d'abril de 1994 (DOGV del 25 de maig). No obstant això, la Direcció General d'Ordenació i Innovació Educativa i Política Lingüística podrà comunicar als centres les modificacions que considere pertinents per a un bon funcionament dels programes que tenen autoritzats.  
2. Per a la modificació del nombre de grups autoritzats o de la durada del programa, els centres esmentats presentaran la sol·licitud, segons el model de l'annex II, abans del 30 d'abril de 1997, a la direcció territorial de Cultura i Educació corresponent. La sol·licitud s'adjuntarà a la proposta de reformulació per al programa base corresponent i a un informe que justifique la necessitat de les modificacions proposades.  
B) Centres que sol·liciten implantar els programes en el curs 1997/98.  
1. Podran sol·licitar l'inici de programes de diversificació curricular els centres públics que imparteixen el segon cicle complet d'Educació Secundària Obligatòria.  
2. Les sol·licituds d'autorització d'inici de programes de diversificació curricular, segons el model de l'annex III, hauran de remetre's, abans del 30 d'abril de 1997, a les direccions territorials de Cultura i Educació corresponents amb el certificat de l'acta del consell escolar que aprove l'esmentada petició.  
Segon. Autorització  
1. La Direcció General d'Ordenació i Innovació Educativa i Política Lingüística estudiarà les sol·licituds presentades i farà pública la relació de centres autoritzats per a impartir els programes de diversificació curricular durant el curs 1997/98.  
2. En l'esmentada relació es podran incloure centres als quals se'ls concedisca una autorització condicionada a la modificació de determinats aspectes assenyalats en la seua sol·licitud. La direcció territorial de Cultura i Educació corresponent els comunicarà les modificacions.  
3. La Direcció General podrà revocar aquelles autoritzacions concedides quan no complisquen algun dels requisits que han servit de base per a elles.  
Funcionament dels programes de diversificació curricular  
Tercer  
1. El nombre de grups de diversificació curricular que podrà sol·licitar un centre dependrà de la quantitat d'alumnes de segon cicle d'Educació Secundària Obligatòria que complisquen els requisits establits en l'Ordre de 22 d'abril de 1994.  
2. El nombre mínim d'alumnes matriculats per tal de constituir un grup de diversificació curricular serà de 8. La direcció territorial de Cultura i Educació corresponent podrà autoritzar grups amb una quantitat inferior amb l'informe previ de la inspecció d'educació.  
Quart  
1. L'horari dels alumnes que realitzen un programa de diversificació curricular haurà d'incloure:  
a) Àmbit lingüístic i social. (6 hores)  
b) Àmbit científic i tecnològic. (6 hores)  
c) Tres àrees del currículum comú del segon cicle de l'Educació Secundària Obligatòria, excepte aquelles que configuren els àmbits assenyalats anteriorment. Es podran seleccionar quatre àrees si una d'elles és la Tecnologia, i en aquest cas els continguts corresponents no s'inclouran en l'àmbit científic i tecnològic.  
d) Tutoria. (2 hores)  
e) Matèries optatives, d'oferta general o específica, entre les quals hauran d'incloure's, almenys, dos d'iniciació professional i matèries relacionades amb les àrees del currículum no incloses en les lletres a) i b) fins a completar l'horari establit per al segon cicle de l'etapa.  
2. Quan es realitze la selecció dels continguts de les diferents àrees, es tindrà en compte la presència equilibrada de les dues llengües oficials d'acord amb el disseny particular del programa d'educació bilingüe pel qual haja optat el centre.  
Cinqué  
1. Del professorat de les àrees específiques (àmbits) i de les optatives d'iniciació professional que s'estableix en l'apartat dotze de l'esmentada ordre, tindrà preferència, per a la inclusió en el programa, aquell que tinga experiència en diversificació curricular o que estiga impartint classes en el segon cicle d'Educació Secundària Obligatòria durant el present curs acadèmic.  
2. L'horari lectiu del professorat que impartisca l'àmbit científic i tecnològic o el lingüístic i social es configurarà en l'ordre següent:  
a) Horari de l'àmbit corresponent en els grups de diversificació curricular (6 hores o 12 hores, segons impartisca 1 o 2 grups).  
b) Tutoria d'un grup de diversificació curricular (2 hores per al professor d'àmbit que la tinga assignada).  
c) Dedicació a les funcions específiques que permeten l'elaboració i revisió del programa base, la concreció i el desplegament del currículum de l'àmbit i la coordinació amb els departaments didàctics de les matèries corresponents al seu àmbit (6 hores per al professorat dels centres que van iniciar el curs 1996/97 els programes de diversificació curricular i aquells que s'incorporen en el curs 1997/98, i 4 hores per al professorat dels centres que va iniciar els programes de diversificació curricular amb anterioritat al curs 1996/97).  
d) Els professors completaran el seu horari lectiu, si s'escau, amb grups ordinaris de la seua especialitat.  
Seguiment i suport dels programes de diversificació curricular.  
Sisé  
1. Per tal de conéixer el resultat de l'aplicació d'aquests programes, cada centre elaborarà, en finalitzar cada curs acadèmic, una memòria que haurà de remetre abans del 10 de juliol al Servei de Programes d'Innovació i Suport Escolar de la Direcció General de Ordenació i Innovació Educativa i Política Lingüística.  
2. Les direccions territorials de Cultura i Educació, mitjançant els Serveis de la Inspecció d'Educació vetlaran per la correcta aplicació de les diferents disposicions incloses en l'Ordre de 22 d'abril de 1994 i en la present resolució.  
3. La Direcció General d'Ordenació i Innovació Educativa i Política Lingüística facilitarà als centres l'assessorament necessari per a l'adequat desplegament dels programes. Així mateix, dins de les disponibilitats pressupostàries, facilitarà els materials curriculars i organitzarà les activitats de formació que considere necessàries per al correcte funcionament dels programes.  
València, 25 de març de 1997.- El director general d'Ordenació i Innovació Educativa i Política Lingüística: Josep Vicent Felip Monlleó.